Polisievrou moet opdok ná sy kougom gapsŉ Mpumalanga reserwe-konstabel is tot 60 dae tronkstraf gevonnis of die opsie om ŉ R1000 boete te betaal ná sy kougom ter waarde van R10 gesteel het. The Sowetan berig Joyce Siphiwe Mahlangu (39) is Maandag in hegtenis geneem na sy Beechies by ŉ Shoprite in Kwaggafontein gesteel het. Luitenant-kolonel Leonard Hlathi, ŉ polisiewoordvoerder, het gesê sy was aan diens en in die winkel om badkamerbenodigdhede te koop. Toe sy die winkel wou verlaat het ŉ sekuriteitswag haar voorgekeur om haar strokie na te gaan. Hy het opgemerk dat sy nie vir die Beechies betaal het nie. Sy het Maandag op ŉ aanklagte van diefstal in die Kwaggafontein-distrikshof verskyn waar sy op borgtog vrygelaat is. Sy het Dinsdag weer in die hof verskyn waar sy skuldig bevind is. Mahlangu het gekies om die boete te betaal. Volgens Hlathi gaan sy ook intern deur die polisie ondersoek word.